Namɔ Mi Ji?\nKɛ́ ole mɔ ni oji kɛ nibii ni oheɔ oyeɔ lɛ, ebaaye ebua bo ni okpɛ yiŋ ni ja be ni aanyɛ onɔ koni ofee nɔ ko ni esaaa.\nFeemɔ shihilɛ nɛɛ he mfoniri okwɛ: Karen tee paati ko shishi, aaafee minitii nyɔŋma mli nɔŋŋ kɛkɛ ni enu omaŋfo ko gbee yɛ esɛɛ akɛ:\n“Mɛni hewɔ okome odamɔ biɛ?”\nKaren fo ehe ni ena enaanyo Jessica ní ehiɛ dãa tɔi enyɔ ni efamɔ naa momo yɛ edɛŋ. Karen yɔse akɛ eji dãa ni naa wa. Jessica kpã ekome mli ehã Karen ni ekɛɛ: “Bɛ jeee gbekɛ ji bo, kɛ́ onu dãa fioo lɛ bɛ jeee nɔ ko?”\nKaren sumɔɔɔ ni eheɔ, shi enaanyo ji Jessica. Agbɛnɛ hu, esumɔɔɔ ni Jessica naa lɛ akɛ ehiɛ gbeleko. Kɛfata he lɛ, Jessica baa ejeŋ jogbaŋŋ. No hewɔ lɛ kɛ́ eenu dãa lɛ, belɛ naagba tsɔ ko bɛ he. Karen shwie eyiŋ akɛ, ‘Bɛ dãa kɛkɛ ni, jeee wii kɛ ehenɔi lɛ eko ni.’\nBo ji Karen kulɛ, mɛni obaafee?\nYɛ shihilɛ tamɔ nɛkɛ mli lɛ, esa akɛ ole mɔ tuuntu ni oji dani obaanyɛ okpɛ yiŋ ni ja. Kɛ́ ole mɔ tuuntu ni oji lɛ, no tsɔɔ akɛ ole sui ni oyɔɔ kɛ nibii ni oheɔ oyeɔ. Enɛɛmɛi ni obaale lɛ baaye abua bo koni bo diɛŋtsɛ okudɔ oshihilɛ, moŋ fe ni obaahã mɛi krokomɛi akudɔ bo.—1 Korintobii 9:26, 27.\nTe obaafee tɛŋŋ ole mɔ tuuntu ni oji lɛ? Sanebimɔi ni nyiɛ sɛɛ nɛɛ ahetoo ni obaahã lɛ baaye abua bo.\n1 MƐƐ NYƐMƆI MIYƆƆ?\nKɛ́ ole onyɛmɔi kɛ sui kpakpai ni oyɔɔ lɛ, ebaahã hekɛnɔfɔɔ ni oyɔɔ yɛ omli lɛ mli awa.\nBIBLIA MLI NƆKWƐMƆNƆ: Bɔfo Paulo ŋma akɛ: “Kɛ́ mihe esako yɛ wiemɔ mli po lɛ, ekã shi faŋŋ akɛ, miyɛ nilee.” (2 Korintobii 11:6) Akɛni Paulo kase Ŋmalɛi lɛ ni enu shishi jogbaŋŋ hewɔ lɛ, be ni mɛi komɛi te shi amɛwo lɛ lɛ, enyɛ efi shi. Eŋmɛɛɛ gbɛ ni nibii gbohii ni amɛwie yɛ ehe lɛ aje enijiaŋ wui.—2 Korintobii 10:10; 11:5.\nPƐIMƆ OMLI OKWƐ: Ŋmaa nyɛmɔ ko ni oyɔɔ loo nɔ ko ni ole feemɔ jogbaŋŋ.\nAgbɛnɛ ŋmaa su kpakpa ko ni oyɔɔ. (Akɛ nɔkwɛmɔnɔ lɛ, ani osusuɔ mɔ he? ofeɔ ejurɔ? abaanyɛ amu afɔ onɔ? oyeɔ obe nɔ?)\n2 MƐƐ GBƆJƆMƆI MIYƆƆ?\nKɛ́ wɔkudɔɔɔ wɔgbɔjɔmɔi, ni wɔhã amɛná wɔnɔ hewalɛ lɛ, ebaanyɛ efite bɔ ni mɛi le wɔ amɛhã lɛ.\nBIBLIA MLI NƆKWƐMƆNƆ: Paulo yɔse egbɔjɔmɔi. Eŋma akɛ: “Mimligbɛ gbɔmɔ lɛ náa Nyɔŋmɔ mla lɛ he miishɛɛ jogbaŋŋ, shi minaa mla kroko yɛ migbɔmɔtso lɛ mli ní wuɔ shiɔ mijwɛŋmɔ mla lɛ, ni eŋɔɔ mi nom ehãa esha mla.”—Romabii 7:22, 23.\nPƐIMƆ OMLI OKWƐ: Mɛɛ gbɔjɔmɔ esa akɛ oye nɔ?\n3 MƐƐ OTII MIKƐMAMƆ MIHIƐ?\nAni obaawo taksi ni okɛɛ draiva lɛ akɛ ekɛ bo abɔle shi yɛ he kome sɔŋŋ kɛyashi epɛtro lɛ fɛɛ baatã? Ebaafee nɔ ni nilee bɛ mli, ni eji nyɔmɔbɔɔ folo hu!\nMɛni enɛ tsɔɔ? Kɛ́ okɛ otii mamɔ ohiɛ lɛ, ehãaa onyiɛ je lɛŋ kɛkɛ tamɔ mɔ ko ni leee he ni eyaa. Yɛ ogbɛfaŋ lɛ, ole he tuuntu ni oyaa kɛ bɔ ni obaafee oshɛ jɛmɛ.\nBIBLIA MLI NƆKWƐMƆNƆ: Paulo ŋma akɛ: “Bɔ ni midaa foi lɛ, midaaa lɛ tamɔ nɔ ni oti ko emaaa mihiɛ.” (1 Korintobii 9:26) Nɔ najiaŋ ni Paulo baanyiɛ je lɛŋ kɛkɛ lɛ, ekɛ otii mamɔ ehiɛ, ni efee nibii ni baahã eshɛ nakai otii lɛ ahe.—Filipibii 3:12-14.\nPƐIMƆ OMLI OKWƐ: Ŋmalamɔ otii etɛ ni obaasumɔ ni oshɛ he yɛ afi mli.\n4 MƐNI MIHEƆ MIYEƆ?\nKɛ́ okpɛ mli akɛ obaahi shi yɛ sui kpakpai ni oyɔɔ kɛ nibii ni oheɔ oyeɔ lɛ anaa lɛ, obafeɔ tamɔ tso ko ni shishifã emɔ shi jogbaŋŋ, ni nyɛɔ ekpeɔ ahum ni naa wa waa naa\nKɛ́ obɛ nɔmimaa yɛ nibii ni oheɔ oyeɔ lɛ ahe lɛ, onyɛŋ okpɛ yiŋ ni ja. Ni taakɛ obisaŋkoto feɔ lɛ, obaatsake ohe owo shihilɛ fɛɛ shihilɛ mli koni osa onanemɛi ahiɛ, ni no baatsɔɔ faŋŋ akɛ oleee mɔ tuuntu ni oji.\nShi, kɛ́ ohãa nibii ni oheɔ oyeɔ lɛ kudɔɔ bo lɛ, onyɛɔ ohiɔ shi yɛ nibii ni ole akɛ eja lɛ anaa—ni mɛi anifeemɔ naŋ onɔ hewalɛ.\nBIBLIA MLI NƆKWƐMƆNƆ: Gbalɔ Daniel “kpɛ mli yɛ etsui mli” akɛ ebaaye Nyɔŋmɔ mlai lɛ anɔ—ekolɛ no mli lɛ eji oblanyo—eyɛ mli akɛ no mli lɛ atse lɛ kɛje eweku lɛ he moŋ. (Daniel 1:8) No hã enyɛ ehi shi yɛ nibii ni ele akɛ eja lɛ anaa. Enɛ tsɔɔ akɛ, Daniel hi shi yɛ nibii ni eheɔ eyeɔ lɛ anaa.\nPƐIMƆ OMLI OKWƐ: Mɛɛ nibii oheɔ oyeɔ? Akɛ nɔkwɛmɔnɔ lɛ: Ani oheɔ oyeɔ akɛ Nyɔŋmɔ yɛ? Kɛ́ nakai ni lɛ, mɛni hewɔ? Mɛni hãa oheɔ oyeɔ akɛ eyɛ?\nAni oheɔ oyeɔ akɛ jeŋba he mlai ni Nyɔŋmɔ kɛhã lɛ yɛ kɛhã ohilɛkɛhamɔ? Kɛ́ nakai ni lɛ, mɛni hewɔ?\nBe ni yi aaawula shi aahu lɛ, te nibii enyɔ nɛɛ ateŋ nɔ ni obaasumɔ ni otsɔ—tso ko nɔ baa ni ekpɔ egbee shi, ni kɔɔyɔɔ fɛɛ kɔɔyɔɔ woɔ lɛ kɛyaa, aloo tso ni nyɛɔ ekpeɔ ahum ni naa wa waa po naa? Kaaŋmɛɛ osui kpakpai lɛ kɛ nibii ni oheɔ oyeɔ lɛ ahe, ni obaatamɔ tso ni kpeɔ ahum naa lɛ. No baaye abua bo ni ohã sanebimɔ ni ji, Namɔ mi ji? lɛ hetoo.\nKwɛmɔ otii etɛ ni oŋmala yɛ sanebimɔ ni ji 3 lɛ shishi lɛ ekoŋŋ. Ŋmaa nɔ kome ni obaafee nyɔɔŋ nɛɛ kɛshɛ otii nɛɛ ateŋ eko fɛɛ eko he.\nOblahii Kɛ Oblayei Biɔ Akɛ—Mɛni Mikɛ Miwala Baafee?